Temp da paus

La natira ruaussa sut la cuverta da naiv. Ma era nossas plantas en chasa dovran questa stagiun per sa revegnir. 

Durant l’enviern han pumers, plantas, chaglias e flurs temp per sa revegnir, pussar e rimnar novas forzas per la proxima stagiun. Dentant era las flurs e plantas en chasa suondan quest ritmus da las stagiuns. Ellas n’han betg da patir dal fraid e da la said, u d’endirar sut il squitsch da la naiv, ma l’aria chauda e sitga dal stgaudament e la pulvra influenzeschan e frainan lur process da recreaziun. Tge tips, trics e meds da chasa che gidan en questa situaziun, mussa l’emprim numer dad Oise Lade da quest onn. 

Jau sustegn mias plantas e flurs anc supplementarmain cun «ir cun la glina». Giais era Vus cun la glina? Il chalender lunar mussa tge dis ch’èn adattads per dar per exempel aua a las flurs, u cura ch’igl è ideal da midar terra. Pli baud avev’jau betg darar plugls vi da mias orchideas u x-ina sort arogn (filien) vi dal hibiscus. Dapi che jau resguard ils dis da l’aua n’hai jau mai pli gì talas grittas. Ah gea, ed anc insatge: il discurrer cun mias plantas n’empleniss betg paginas – perquai ch’i ma para sez legher da discurrer cun flurs! – ma avant che ir en vacanzas orientesch jau adina curtamain mias flurs e las avertesch ch’i pudess ir in pau pli ditg, fin ch’i dat la proxima giada da baiver ... Dà resposta n’ha anc mai ina, ma ellas guardan ora bain e paran d’esser cuntentas, frestgas e saunas! 

In cordial salid a tut ils poleschs verds 
Karin Kohler-Pattis